**ИНФОРМАЦИЯ ЗА ДЕЛА НАСРОЧЕНИ ЗА РАЗГЛЕЖДАНЕ ПРЕЗ ПЕРИОДА 08.04. - 12.04.2024 г.**

**9 АПРИЛ 2024 г.**

**Наказателно дело от общ характер №203/2024 година – 13:30 часа**

На 09.04.2024 година, състав на Плевенски окръжен съд ще разгледа наказателно дело №203/2024 година, което е образувано по обвинителен акт на Окръжна прокуратура Плевен, срещу **Р.Р.С.**, от град Бяла Слатина, обл. Враца, роден 1960 година, обвинен в това, че

На 23.11.2023 година в град Искър, обл.Плевен, направил опит да даде подкуп на длъжностно лице - полицейски служител, в размер на 50 лева, за да не извърши задълженията си по служба, а именно да му състави акт за констатирано нарушение - изтекъл срок на валидност на свидетелството му за управление на МПС. Обвиняемият бил незабавно задържан и обвинен в престъпление по **чл.304а вр. чл.304, ал.1 вр. чл.18, ал.1 от НК**.

*Съдебното заседание е насрочено като разпоредително.*

**10 АПРИЛ 2024 г.**

**Наказателно дело от общ характер №914/2022 година – 10:30 часа**

На 10.04.2024 година, състав на Плевенски окръжен съд ще разгледа наказателно дело №914/2022 година, образувано на основание обвинителен акт на Окръжна прокуратура Плевен, срещу **Я.Ц.А.**, роден 1974 година от село Търнене, обл. Плевен, обвинен в това, че

През периода 2011 - 2019 година в село Търнене, обл. Плевен без съответното разрешение, извършвал банкови сделки, като предоставял заеми на физически лица, обезпечени със залози на движими вещи или ипотека на недвижим имот. Уговорените лихвени проценти варирали от 20% до над 100% върху стойността на заема. По този начин причинил значителни вреди на тези лица в общ размер около 17 000 лева и получил неправомерни доходи в размер на 15 000 лева.

За престъплението, за което е привлечен като обвиняем, се предвижда наказание лишаване от свобода от 5 до 10 години и глоба от 5 000 до 10 000 лева, като съдът може да постанови конфискация на част или на цялото имущество на дееца.

*Съдебното заседание е насрочено като разпоредително.*

**12 АПРИЛ 2024 г.**

**Наказателно дело от общ характер №974/2023 година – 09:00 часа**

На 12.04.2024 година, състав на Плевенски окръжен съд ще разгледа наказателно дело №974/2023 година, образувано на основание обвинителен акт на Окръжна прокуратура Плевен, срещу четирима обвиняеми, трима от град Плевен и един от село Биволаре, с инициали **В.К.С., Д.А.И., А.Р.С. и С.К.С.**, обвинени в това, че

На 25.12.2022 година в село Биволаре, обл.Плевен, умишлено умъртвили **М.Н.М.** на 49 години от същото село, по хулигански подбуди, с особена жестокост.

Смъртта е настъпила в следствие на нанесени от четиримата множество удари със значителна сила и интензитет, в областта на главата и по цялото тяло, с брадва и дървен кол.

Четиримата обвиняеми са с мярка за неотклонение „Задържане под стража“.

**Връзки с обществеността 8 април 2024 г.**

**e-mail:** **os\_press@abv.bg**